钦定古今图书集成/理学汇编/文学典/第061卷 > 乔匡舜
## 钦定古今图书集成/理学汇编/文学典/第061卷 > 乔匡舜

按陆游《南唐书》本传：“匡舜，字亚元，高邮人。弱冠能属
文，以典赡称。烈祖辅吴，用为秘书省正字。开国来，齐
丘辟置幕中十馀年，历大理评事、屯田员外郎。齐丘
喜人谀己，而匡舜真率，故虽赏其文艺，未尝荐拔，烈
祖独知之。尝诏公卿举可亲民者，意齐丘且举匡舜。
奏上，烈祖喟然，谓常梦锡曰：‘吾不意其舍匡舜也’。梦”
锡与韩熙载素恶齐丘，每相语曰：“宋公误识亚元，正
可怪也。”久之，齐丘出镇豫章，始表为节度掌书记。保
大中，召为驾部郎中、知制诰，进中书舍人。周侵淮南，
诸将无功，元宗议亲率六军拒之，匡舜上疏切谏，帝
怒，坐以沮国动人心，流抚州，然亦卒不能亲行也。后
主嗣位，复起为司农少卿，历殿中监、修国史、给事中
兼献纳使、知贡举，放及第。乐史辈五人，多久滞名场
者，时称得人，而少年轻薄子嘲之，谓之“陈橘”成榜。迁
刑部侍郎。老病乞骸骨，后主悯其贫，给俸终身。开宝
五年卒，年七十五，谥曰贞。